Watter kerk is die regte kerk? – NG Vishoek
Home / Watter kerk is die regte kerk?
Vir baie van die gelowiges was dit problematies om offervlies te eet. Vir ander gelowiges was dit nie 'n probleem nie. Paulus verstaan beide kante en dink dat nie een van die twee opsies problematies is nie. In die oplossing wat Paulus aanbied, beveel hy aan dat die gelowiges wat voel dat die eet van offervleis aanvaarbaar is, eerder ter wille van die ander gelowiges vir wie dit onaanvaarbaar is, moet wegbly daarvan. Die punt is net dat selfs die heel vroegste Christene in die Bybelse tyd ook dikwels gevoel het dat hulle medegelowiges nou te ver gegaan het of die grense oorsteek het. Dit leer ons dat mense reeds van die heel begin af van mekaar verskil het oor die wyse waarop die geloof vergestalting moes kry.
Die antieke Christene het altyd gesê: "Lex orandi, lex credendi" – "die wet van gebed is die wet van geloof". Anders gestel – soos wat mens bid, so glo mens. Die vroeë Christene het geglo dat die barometer van 'n goeie kerk gemeet kan word aan die hand van die wyse waarop die betrokke kerk hulle gebedslewe inkleur. In die aanbidding kan mens sien hoe naby of hoe ver mense aan God is. Tog is die saak nie so eenvoudig nie. Mense wat bid is ook maar dikwels mense wat sondig. Luther het eenmaal gesê ons is almal Simul Iustus et Peccator – dieselfde tyd regverdig, maar ook sondige oortreders.
Waar daar liefde is, daar is God – maar waar daar mense is, is daar sonde. Daarom moet mens maar vrede maak met die feit dat kerke ook kan foute maak en dat mens soms teleurgestel gaan word. Juis om hierdie rede het mens onderskeiding van geloof nodig. Dit word net in die dampkring van God se troonsaal, en aan sy voete gevind. Bly daarom naby aan God se voete, vergewe mense wat in hul eie menslikheid foute maak. Wees ook oop vir jou eie foute en bely dit voor God. Voel vrymoedig om die saak wat jy voel God op jou hart plaas met jou kerk en haar leiers te bespreek.
Met jou oë gerig op God, sal Hy jou wys of jy by jou kerk met bly, en of 'n nuwe seisoen vir jou aangebreek het, en jy na 'n ander plek moet gaan. Dalk is jy geroep om binne jou kerk 'n verskil te maak – om nie net 'n passiewe volger te wees nie, maar 'n leier. Onthou dat daar ook ruimte binne 'n kerk is vir verskillende standpunte. Net so het jou standpunt ook ruimte, en mag jy verskil van jou kerk op sekere punte. Dalk wil die Here jou juis binne jou kerk gebruik om daar 'n verskil te maak.